ཕ་མ་གཉིས་ཀྱི་འབྲེལ་བ་མི་བཟང་བར་རྒྱུན་དུ་ཁ་འཛིང་ལག་འཐབ་ཀྱི་ངང་དུ་འཚོ་བ་ཡིན་ན།བུ་ཕྲུག་རྣམས་ཀྱི་སེམས་ལ་བདེ་སྣང་མེད་པར་གྱུར་ཏེ།ཡུན་རིང་འགོར་ན་གཤིས་ཀ་གཡུང་ལ་མི་དང་འབྲེལ་འདྲིས་བྱེད་པར་མི་དགའ་བར་འགྱུར་བ་དང་།བྱིས་པའི་རྩ་འཛུགས་མཐུན་སྦྱོར་གྱི་ནུས་པའང་ཇེ་ཞན་ནས་ཇེ་ཞན་དུ་འགྲོ་བ་ཡིན།བྱིས་པ་བདེ་ཐང་གིས་འཚར་ལོངས་འབྱུང་བ་ལ་ཕ་མའི་བྱམས་བརྩེའི་སྙོར་སྐྱོང་དང་འབྲལ་ཐབས་མེད་ལ།འཆམ་མཐུན་ཞི་འཇགས་ཀྱི་ཁྱིམ་ཚང་གི་ཁོར་ཡུག་གིས་བྱིས་པའི་འཚར་ལོངས་ལ་ཡར་འདེགས་ཀྱི་ནུས་པ་ཐོན།ཁྱིམ་ཚང་གི་སློབ་གསོ་དེ་ཁྱིམ་ཚང་གི་འབྲེལ་བའི་སློབ་གསོ་ཡང་ཡིན།འབྲེལ་བ་ནི་ཁྱིམ་ཚང་དང་ཁྱིམ་ཚང་སློབ་གསོའི་གནད་འགག་ཡིན།འབྲེལ་བ་མ་བཟང་ན་སློབ་གསོ་གླེང་ཐབས་མེད།ཁྱིམ་ཚང་གི་འབྲེལ་བ་ཡག་པོ་ནི་བྱིས་པའི་རྗེས་ཕྱོགས་ཀྱི་འབྲེལ་བ་འཛིན་ཕྱོགས་དང་འབྲེལ་བ་མཐུན་སྦྱོར་གྱི་རྩ་བ་ཡིན།